Trê goi e trê ponts puartâts a cjase. Dopo de biele partide cuintri de Juve, tal esordi su la bancjine dal Stadi Friûl di Luigi Delneri l’Udin al rive a fâ ancje il risultât che al covente. La prestazion de scuadre e je par sigûr mancul biele di chê dal Juventus Stadium e duncje il tecnic di Aquilee al varà di lavorâ ancjemò cetant, però la sostance e je avonde positive, massime in principi dal prin timp, sei pal caratar sei par chês olmis di zûc che planc a planc si rive a vualmâ.
Tra i blancs e neri al torne a zuiâ ancje Widmer – e ancje cheste e je une buine gnove – e la presince dal svuizar e zove a dute la scuadre, che si presente cun chê stesse struture tatiche de partide cu la Juve e cu la linie di atac formade di De Paul, Zapata e Thereau.
Il Pescara al à un scheme a forme di arbul di Nadâl cun Caprari uniche vere ponte e si difint e al cîr di zuiâ cu la bale par tiere.
L’Udin al partìs ben, cul pît fracât sul aceleradôr, e si svicine ae segnadure za al cuint minûts cuntune conclusion di Thereau. Il zuaidôr francês al segne cuatri minûts plui indenant cuntun tîr dal discut, assegnât di Rocchi par un intervent falôs di Campagnaro su Zapata. Il pescara nol rive a reagjî in maniere decise, stant che la sô manovre e je un tic masse ingredeade. La uniche ocasion i segnâ e rive suntune bale alte: Caprari le zire in puarte cuntune acrobazie ma e sbat su la travierse de puarte difindude di Karnezis. Di chê altre bande i blancs e neris si svicinin al doi a zero prime dal interval, cuntun diagonâl di Zapata fûr bersai.
Tal secont timp il Pescara al prove a olsâ e a cjapâ sù il control dal zûc te fasse mezane dal cjamp, cun recupars e rilançs plui decîs e agressîfs e cun cualchi iniziative di Caprari. L’Udin al aptìs un tic masse la pression dai aversaris, cundut che no rivin a cjatâ la strade dal gol, e al rive a rispuindi cuntune dople iniziative di Badu e Thereau: il prin al tire in puarte ma al cjate Bizzarri che al rispuint, il secont al recupare il balon parât vie dal puartîr e lu met tal sac.
Sot di doi goi, Oddo al mude la muse tatiche de sô scuadre, cu la jentrade di Crescenzi e Mitrita al puest Cristante e Benali.
Il Pescara al vuadagne energjiis gnovis e al rive a smiezâ il disvantaç cuntun biel tîr di Aquilani, ancje parcè che al è l’Udin che al continue a vê problemis di ossigjen, di atenzion e di luciditât, cemût che al jere clâr za tal imprin dal secont timp.
La scuadre di balon furlane e patìs un pôc la pression dai aversaris e un pôc i siei limits, però cun Fofana e mostre di vê cûr e caratar sei in atac che in difese, cuant che il Pescara al prove l’atac finâl. Cussì i blancs e neris a rivin a tignî bot fin tal ultin e a cjatin ancje la strade par staronzâ il risultât: Zapata si vuadagne un rigôr par un fal di Crescenzi e al segne dal discut.
Prossimis partidis cuintri dal Palermo, joibe in trasfierte, e po cul Toro, lunis ai 31 in cjase.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn